Virallinen lehti nro C 200 , 30/06/1997 s. 0200



A4-0187/97 Päätöslauselma Euroopan yhteisön, Kanadan ja Venäjän federaation kivutonta ansastusta koskevista standardeista tehdyn kansainvälisen sopimuksen allekirjoittamisesta ja tekemisestä Euroopan parlamentti, joka - ottaa huomioon työjärjestyksensä 90 artiklan 5 kohdan, - ottaa huomioon 21. helmikuuta 1997 antamansa päätöslauselman ansaraudoista ((EYVL C 85, 17.3.1997, s. 188)), - ottaa huomioon 4 päivänä marraskuuta 1991annetun neuvoston asetuksen (ETY) N:o 3254/91 ansarautojen käytön yhteisössä sekä yhteisöön tapahtuvan, turkisten ja sellaisten maiden alkuperää olevien tietyistä villieläimistä valmistettujen tuotteiden tuonnin kieltämisestä, joissa käytetään pyynnissä ansarautoja tai kansainvälisten, kivutonta ansastusta koskevien standardien vastaisia menetelmiä ((EYVL L 308, 9.11.1991, s. 1)), - ottaa huomioon komission ehdotuksen neuvoston asetukseksi (EY) neuvoston asetuksen (ETY) N:o 3254/91 muuttamisesta (KOM(95)0737 - 95/0357(SYN)) ((EYVL C 58, 28.2.1996, s. 17)), - ottaa huomioon siitä ensimmäisessä käsittelyssä 19. kesäkuuta 1996 antamansa lausunnon ((EYVL C 198, 8.7.1996, s. 101)), - ottaa huomioon kivuttoman ansastuksen standardien kehittämistä käsittelevän työryhmän 20. kesäkuuta 1996 esittämän kertomuksen, - ottaa huomioon kesäkuussa ja joulukuussa 1996 sekä maaliskuussa 1997 järjestetyissä ympäristöneuvostojen kokouksissa tehdyt päätökset, - ottaa huomioon käynnissä olevat neuvottelut ehdotuksesta neuvoston päätökseksi Euroopan yhteisön, Kanadan ja Venäjän federaation kivutonta ansastusta koskevista standardeista tehdyn kansainvälisen sopimuksen allekirjoittamisesta ja tekemisestä (KOM(97)0017), - ottaa huomioon ympäristö-, terveys- ja kuluttajansuojavaliokunnan mietinnön (A4-0187/97); 1. Pahoittelee sitä, että vaikka yli 16 kuukautta on kulunut siitä, kun asetuksessa 3254/91 säädetyn tuontikiellon olisi pitänyt tulla voimaan, ja neljä kuukautta siitä, kun neuvoston kolmansien maiden kanssa käytävien neuvottelujen loppuunsaattamiselle asettama alkuperäinen määräaika umpeutui, ehdotetussa sopimuksessa ei esitetä tyydyttäviä ratkaisuja eläinsuojelun ja kaupan osalta; 2. Pahoittelee sitä, että sopimusluonnoksessa sallitaan jalkarautojen käytön jatkaminen kolmansissa maissa ainakin seuraavan neljän vuoden ajan ja luokitellaan tietyt jalkarautatyypit kivuttomiksi; 3. Pahoittelee pyydettävien lajien hyvinvoinnin ja selektiivisyyden osalta, että komission neuvottelemassa sopimusluonnoksessa ei juurikaan oteta huomioon EU:n omien tieteellisten asiantuntijoiden kantaa; 4. Huomauttaa, että Yhdysvaltojen kanssa ei ole saatu aikaan minkäänlaista sopimusta; 5. Kehottaa neuvostoa ja komissiota a) hylkäämään sopimusehdotuksen täysin riittämättömänä ja tehottomana, b) panemaan tuontikiellon viipymättä täytäntöön, c) jatkamaan neuvotteluja kolmansien maiden kanssa, jotta niiden kanssa voitaisiin tehdä kattava sopimus, jolla saadaan aikaan kaikkien jalkarautojen kielto nopean ja kiinteän aikataulun mukaisesti, jonka mukaan tappavien pyyntivälineiden on surmattava saalis 30 sekunnin kuluessa, jolla varmistetaan valikoivien pyyntimenetelmien käyttö, joka sisältää riittävät täytäntöönpanokeinot ilman poikkeuksia ja jossa määrätään, että alkuperäiskansojen ja kansainvälisten eläintensuojelujärjestöjen on osallistuttava neuvotteluihin, joissa niillä on oikeus tulla kuulluksi, d) varmistamaan, että alkuperäiskansojen oikeudet turvataan lisäämällä sopimukseen erityiset kohdat, joilla alkuperäiskansojen edut otetaan huomioon; 6. Tuomitsee sen, että oikeudellisesti sitova neljän vuoden aikataulu tavanomaisten teräksisten jalkarautojen kieltämiseksi, joka sisältyy 24. tammikuuta 1997 päivätyn sopimusluonnoksen 1 liitteen 4.2 kohtaan (KOM(97)0017), on poistettu 21. toukokuuta 1997 päivätystä versiosta; 7. Kehottaa puhemiestään tarkastelemaan uudelleen 20. syyskuuta 1996 tekemäänsä päätöstä olla toistaiseksi ryhtymättä EY:n perustamissopimuksen 175 artiklan mukaisiin toimiin komissiota vastaan; 8. Kehottaa puhemiestään välittämään tämän päätöslauselman neuvostolle ja komissiolle.